b'\n_START_ARTICLE_\nTraian\n_START_SECTION_\nOrigine\n_START_PARAGRAPH_\nTraian a fost fiul lui Marcus Ulpius Traianus, un proeminent senator \xc8\x99i general dintr-o familie roman\xc4\x83 faimoas\xc4\x83 (Ulpii). Familia s-a stabilit \xc3\xaen provincia Baetica, \xc3\xaen Spania de azi, c\xc3\xa2ndva spre sf\xc3\xa2r\xc8\x99itul celui de-al Doilea R\xc4\x83zboi Punic, iar Traian a fost doar unul din membrii familiei Ulpii, familie care a continuat \xc8\x99i dup\xc4\x83 moartea sa._NEWLINE_S-a n\xc4\x83scut pe 18 septembrie 53, \xc3\xaen ora\xc8\x99ul Italica, din provincia roman\xc4\x83 Hispania. T\xc3\xa2n\xc4\x83r fiind, a urcat \xc3\xaen ierarhia armatei romane, lupt\xc3\xa2nd \xc3\xaen cea mai periculoas\xc4\x83 zon\xc4\x83 a Imperiului Roman, \xc3\xaen zona Rinului. A luat parte la r\xc4\x83zboaiele lui Domi\xc8\x9bian \xc3\xaempotriva germanilor \xc8\x99i era unul dintre cei mai mari comandan\xc8\x9bi militari ai imperiului c\xc3\xa2nd Domi\xc8\x9bian a fost ucis \xc3\xaen 96._NEWLINE_Renumele s\xc4\x83u i-a servit \xc3\xaen timpul succesorului lui Domi\xc8\x9bian, Nerva, care era nepopular \xc3\xaen cadrul armatei \xc8\x99i avea nevoie de cineva ca s\xc4\x83 ob\xc8\x9bin\xc4\x83 sprijinul legiunilor. A ob\xc8\x9binut acest sprijin prin numirea lui Traian ca fiu adoptiv al s\xc4\x83u \xc8\x99i succesor, \xc3\xaen toamna anului 97 (27 octombrie). Viitorul \xc3\xaemp\xc4\x83rat Hadrian i-a adus vestea lui Traian despre adop\xc8\x9bie, ob\xc8\x9bin\xc3\xa2nd astfel bun\xc4\x83voin\xc8\x9ba lui Traian pentru restul vie\xc8\x9bii sale. La moartea lui Nerva pe 27 ianuarie 98, Traian i-a succedat f\xc4\x83r\xc4\x83 nici un incident, fiind respectat de supu\xc8\x99i. Astfel primul roman ne-italian a devenit \xc3\xaemp\xc4\x83rat.\n_START_SECTION_\nTraian Optimus\n_START_PARAGRAPH_\nNoul \xc3\xaemp\xc4\x83rat a fost primit de oamenii din Roma cu mare entuziasm, pe care el l-a justificat prin guvernarea pa\xc8\x99nic\xc4\x83 \xc8\x99i f\xc4\x83r\xc4\x83 v\xc4\x83rsare de s\xc3\xa2nge, spre deosebire de domnia lui Domi\xc8\x9bian. A eliberat cet\xc4\x83\xc8\x9benii romani care fuseser\xc4\x83 \xc3\xaenchi\xc8\x99i pe nedrept de Domi\xc8\x9bian \xc8\x99i a returnat propriet\xc4\x83\xc8\x9bi confiscate. Popularitatea sa a ajuns s\xc4\x83 fie at\xc3\xa2t de mare \xc3\xaenc\xc3\xa2t Senatul Roman i-a acordat lui Traian titlul de optimus, adic\xc4\x83 \xe2\x80\x9ecel mai bun\xe2\x80\x9d.\n_START_SECTION_\nTraian - Dacicus Maximus\n_START_PARAGRAPH_\nDar Traian a r\xc4\x83mas \xc3\xaen istorie \xc8\x99i pentru luptele sale. \xc3\x8en 101, a lansat o expedi\xc8\x9bie \xc3\xaen regatul Dacia, aflat la nord de Dun\xc4\x83re \xc8\x99i l-a for\xc8\x9bat un an mai t\xc3\xa2rziu pe regele Decebal s\xc4\x83 capituleze, dup\xc4\x83 ce Traian a asediat cu succes capitala Sarmizegetusa. Traian s-a \xc3\xaentors la Roma \xc3\xaencununat cu succes \xc8\x99i a primit titlul de Dacicus Maximus._NEWLINE_Totu\xc8\x99i, la scurt timp, Decebal a adus iar\xc4\x83\xc8\x99i probleme Imperiului Roman, \xc3\xaencerc\xc3\xa2nd s\xc4\x83 conving\xc4\x83 regatele vecine nord-dun\xc4\x83rene s\xc4\x83 i se al\xc4\x83ture. Traian se hot\xc4\x83r\xc4\x83\xc8\x99te s\xc4\x83 atace din nou, inginerii s\xc4\x83i construind un imens pod peste Dun\xc4\x83re, \xc8\x99i reu\xc8\x99esc s\xc4\x83 cucereasc\xc4\x83 Dacia \xc3\xaen 106, capitala dacilor, Sarmizegetusa fiind distrus\xc4\x83. Decebal s-a sinucis, iar \xc3\xaen locul capitalei distruse Traian a construit un nou ora\xc8\x99, numit Colonia Ulpia Traiana Augusta Dacica Sarmizegetusa. A hot\xc4\x83r\xc3\xa2t s\xc4\x83 colonizeze Dacia cu romani \xc8\x99i a anexat-o ca provincie roman\xc4\x83.\n_START_SECTION_\nPe urmele lui Alexandru cel Mare\n_START_PARAGRAPH_\nCam \xc3\xaen acela\xc8\x99i timp, regele Nabateei a murit. El a l\xc4\x83sat mo\xc8\x99tenire regatul s\xc4\x83u lui Traian, \xc3\xaen timp ce Dacia era cucerit\xc4\x83, iar imperiul a c\xc3\xa2\xc8\x99tigat astfel ceea ce va deveni provincia Arabia Petrea (sudul Iordaniei de azi \xc8\x99i o mic\xc4\x83 parte din Arabia Saudit\xc4\x83)._NEWLINE_Pentru urm\xc4\x83torii \xc8\x99apte ani Traian a domnit ca un \xc3\xaemp\xc4\x83rat civil. \xc3\x8en acest timp a corespondat cu Pliniu pe tema cre\xc8\x99tinilor, spun\xc3\xa2ndu-i \xc3\xaen principiu c\xc4\x83 \xc3\xaei va l\xc4\x83sa \xc3\xaen pace at\xc3\xa2t timp c\xc3\xa2t nu-\xc8\x99i vor practica religia \xc3\xaen public. A construit c\xc3\xa2teva noi cl\xc4\x83diri, monumente \xc8\x99i drumuri \xc3\xaen Italia \xc8\x99i Iberia natal\xc4\x83. Magnificul forum, ce ad\xc4\x83poste\xc8\x99te \xc8\x99i Columna lui Traian, care am\xc3\xa2ndou\xc4\x83 au fost ridicate pentru a comemora victoriile din Dacia, se men\xc8\x9bin \xc3\xaen Roma p\xc3\xa2n\xc4\x83 \xc3\xaen zilele noastre, a\xc8\x99a cum se men\xc8\x9bine \xc8\x99i arcul de triumf din M\xc3\xa9rida._NEWLINE__NEWLINE_\xc3\x8en 113 s-a \xc3\xaembarcat pentru ultima campanie, provocat fiind de decizia Par\xc8\x9biei de a pune un rege pe tronul Armeniei, un regat asupra c\xc4\x83ruia cele dou\xc4\x83 mari imperii au \xc3\xaemp\xc4\x83r\xc8\x9bit hegemonia \xc3\xaenc\xc4\x83 de pe timpul lui Nero. Traian a ajuns primul \xc3\xaen Armenia, l-a detronat pe regele existent \xc8\x99i a anexat regatul la Imperiul roman. Apoi \xc8\x99i-a \xc3\xaendreptat aten\xc8\x9bia c\xc4\x83tre sud, c\xc4\x83tre Par\xc8\x9bia, cucerind Babilonul, Seleucia \xc8\x99i \xc3\xaen final Ctesiphon, capitala Armeniei, \xc3\xaen 116. A continuat s\xc4\x83 mearg\xc4\x83 c\xc4\x83tre sud, c\xc4\x83tre Golful Persic, a declarat Mesopotamia drept nou\xc4\x83 provincie a imperiului, \xc8\x99i s-a pl\xc3\xa2ns c\xc4\x83 e prea b\xc4\x83tr\xc3\xa2n pentru a-i c\xc4\x83lca pe urme lui Alexandru cel Mare._NEWLINE_\xc8\x98i totu\xc8\x99i nu s-a oprit aici. Mai t\xc3\xa2rziu, \xc3\xaen anul 116, a trecut mun\xc8\x9bii Khuzestan din Persia \xc8\x99i a cucerit marele ora\xc8\x99 Susa. L-a detronat pe regele Par\xc8\x9biei Chrosoes \xc8\x99i \xc8\x99i-a urcat pe tron propria marionet\xc4\x83, pe Parthamaspates. Imperiul Roman nu va mai \xc3\xaenainta niciodat\xc4\x83 at\xc3\xa2t de mult spre est._NEWLINE_La acest moment sor\xc8\x9bii r\xc4\x83zboiului precum \xc8\x99i propria-i s\xc4\x83n\xc4\x83tate, l-au tr\xc4\x83dat. Cu ora\xc8\x99ul-fort\xc4\x83rea\xc8\x9b\xc4\x83 Hatra de pe r\xc3\xa2ul Tigru \xc3\xaen spatele s\xc4\x83u, a continuat  s\xc4\x83 reziste atacurilor romane. Evreii s-au r\xc4\x83sculat, la fel \xc8\x99i popula\xc8\x9bia Mesopotamiei. Traian a fost astfel for\xc8\x9bat s\xc4\x83-\xc8\x99i retrag\xc4\x83 armatele pentru a \xc3\xaen\xc4\x83bu\xc8\x99i revoltele. Traian vedea acest lucru ca pe un am\xc4\x83nunt minor, dar nu a mai apucat s\xc4\x83 conduc\xc4\x83 o armat\xc4\x83 pe c\xc3\xa2mpul de b\xc4\x83t\xc4\x83lie.'